Woef durf 100 km aan om by haar ouerhuis terug te komPing An (Foto via WeChat) Ping An, ŉ golden retriever van China, het die afgelope vier maande by ŉ vriend van haar eienaars gebly voor sy besluit het om die langpad self aan te durf. Die eenjarige hond, wie se naam rofweg as “veilig en wel” vertaal kan word, is in Nantong by vriende se huis, 100 km van haar eienaars se huis af, afgelaai sodat sy versorg kan word terwyl die eienaar opknappingswerk aan sy huis doen. Ná vier maande het Ping An egter te veel verlang en sy het besluit om te ontsnap. Wat die familie nie geweet het nie, is dat sy die tog aangepak het om na hulle te soek. Sy is 100 km verder buite ŉ kantoorgebou opgemerk. Sy het mank geloop en het bebloede pote gehad. Persone wat haar gered het, het gesê sy het ook baie depressief gelyk omdat sy nie haar eienaars kon vind nie. Foto’s wys hoe die hond in die straat lê met haar kop op haar pote. Sy was ook baie uitgehonger. Skermgreep uit die video Die persone wat haar gered het, het dadelik vir haar mediese behandeling gegee – hoofsaaklik om haar pote te versorg en hulle toe na sosiale media gewend om die eienaars op te spoor. Hulle het die inligting plaaslik op WeChat, ŉ gewilde boodskap-app in China, gedeel. Binne een dag is die familie met hul troeteldier herenig. In ŉ video wat op sosiale media gedeel is, kan mens sien hoe Ping An se eienaar haar kop streel. “Ping An, jy het so hard gewerk. Jy kan nou net by die huis bly. Ons sal jou nooit weer wegstuur nie,” kan mens op die video hoor, berig Daily Mail. ŉ Veearts het haar ondersoek en sy sal volkome van haar beserings herstel.